Uy-joy-kommunal xizmatlar haqini to‘lash bo‘yicha kompensatsiya pul to‘lovlarining mexanizmi to‘g‘risidagi nizomga o‘zgartirishlar va qo‘shimcha kiritish haqida

O‘zbekiston Respublikasi Prezidentining 2015-yil 14-apreldagi PF-4715-son “Keksalarni ijtimoiy himoya qilish va moddiy qo‘llab-quvvatlashni yanada kuchaytirish bo‘yicha qo‘shimcha chora-tadbirlar to‘g‘risida”gi Farmoniga muvofiq buyuraman:
 1. O‘zbekiston Respublikasi moliya vazirining 2010-yil 30-noyabrdagi 102-son buyrug‘i (ro‘yxat raqami 2175, 2010-yil 30-dekabr) (O‘zbekiston Respublikasi qonun hujjatlari to‘plami, 2010-y., 52-son, 531-modda) bilan tasdiqlangan Uy-joy-kommunal xizmatlar haqini to‘lash bo‘yicha kompensatsiya pul to‘lovlarining mexanizmi to‘g‘risidagi nizomga ilovaga muvofiq o‘zgartirishlar va qo‘shimcha kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. 1-band quyidagi tahrirda bayon etilsin:
 “1. Quyidagilar eng kam ish haqining 45 foizi miqdorida oylik kompensatsiya pul to‘lovlari (keyingi o‘rinlarda — kompensatsiya deb yuritiladi) oluvchilari hisoblanadi:
 a) 1941 — 1945-yillardagi urush nogironlari va qatnashchilariga tenglashtirilgan shaxslar. Urush nogironlari va qatnashchilariga tenglashtirilgan shaxslar doirasi O‘zbekiston Respublikasi Vazirlar Mahkamasining 2011-yil 8-sentabrdagi 252-son qarori bilan tasdiqlangan Davlat pensiyalarini tayinlash va to‘lash tartibi to‘g‘risidagi nizomning 1 va 2-son ilovalarida belgilangan;
 b) o‘zgalar parvarishiga muhtoj yolg‘iz pensionerlar;
 v) Sovet Ittifoqi Qahramonlari, Sotsialistik Mehnat Qahramonlari va “Slava” ordenining uchala darajasi bilan mukofotlangan shaxslar;
 g) fashist konslagerlarining sobiq voyaga yetmagan mahbuslari;
 d) Leningrad shahri qamali davrida ishlagan fuqarolar;
 e) ko‘rish qobiliyati bo‘yicha I guruh nogironlari;
 j) Chernobil halokati oqibatida jabrlangan fuqarolar;
 z) yadro poligonlari va boshqa radiatsiya-yadro obyektlarida harbiy xizmatni o‘tagan pensiya yoshidagi shaxslar.”.
 2. Quyidagi mazmundagi 11-band bilan to‘ldirilsin:
 “11. 1941 — 1945-yillardagi urush nogironlari va qatnashchilari, ularga tenglashtirilgan shaxslardan tashqari, eng kam ish haqining 50 foizi miqdorida oylik kompensatsiya pul to‘lovlari oluvchilari hisoblanadi.”.
 3. 2-banddagi “18” raqami “25” raqami bilan almashtirilsin.